***პროექტი***

**საქართველოს კანონი**

**„უმაღლესი განათლების შესახებ“ საქართველოს კანონში ცვლილების შეტანის თაობაზე**

**მუხლი 1.** „უმაღლესი განათლების შესახებ“ საქართველოს კანონში (საქართველოს საკანონმდებლო მაცნე, N2, 10.01.2005, მუხ. 4) შეტანილ იქნეს შემდეგი ცვლილება:

**1. 43-ე მუხლის:**

**ა) მე-15 პუნქტს დაემატოს შემდეგი შინაარსის „ა.გ“ ქვეპუნქტი:**

„ა.გ) აკადემიური უმაღლესი განათლების მეორე საფეხურზე სწავლისას, სწავლის საფასურის დადგენილ ვადაში გადაუხდელობის შემთხვევაში, მაგრამ არაუმეტეს ერთი წლის ვადით;“;

**ბ) მე-15 პუნქტის „ბ“ ქვეპუნქტი ჩამოყალიბდეს შემდეგი რედაქციით:**

„ბ) ამ პუნქტის „ა“ ქვეპუნქტით გათვალისწინებული შემთხვევების გარდა, სტუდენტის სტატუსის შეჩერების უფლებით სარგებლობის შესაძლებლობა მიეცემა:

ბ.ა) ორსულობის, მშობიარობის ან/და ბავშვის მოვლის გამო;

ბ.ბ) აკადემიური უმაღლესი განათლების მეორე საფეხურზე სწავლისას, ჯანმრთელობის მდგომარეობის არანაკლებ 4 თვის ვადით გაუარესების შემთხვევაში, გარდა სამხედრო მოსამსახურის სტატუსის მქონე და ადმინისტრაციული ორგანოს მიერ წარდგენილი სტუდენტისა;

ბ.გ) ჯანმრთელობის მდგომარეობის გაუარესებისას სამხედრო სამსახურთან შეუსაბამობის დადგენის საფუძველზე, თუ ის არის სამხედრო მოსამსახურის სტატუსის მქონე;“;

**გ) მე-16 პუნქტი ჩამოყალიბდეს შემდეგი რედაქციით:**

 „16. თუ პირი, რომელიც სწავლობს სამხედრო უმაღლესი საგანმანათლებლო დაწესებულების აკადემიური უმაღლესი განათლების მეორე საფეხურის საგანმანათლებლო პროგრამაზე, გათავისუფლდება იმ ადმინისტრაციული ორგანოდან, რომლის მიერაც არის წარდგენილი სამხედრო უმაღლეს საგანმანათლებლო დაწესებულებაში, სტუდენტის სტატუსი შეუწყდება შემდგომი მობილობის გამოცხადების შემდეგ, გარდა ამ მუხლის მე-17 პუნქტით გათვალისწინებული შემთხვევისა.“.

**2. 43-ე მუხლს დაემატოს შემდეგი შინაარსის მე-17 პუნქტი:**

„17. ამ მუხლის მე-16 პუნქტით გათვალისწინებულ შემთხვევაში, პირს სტუდენტის სტატუსი არ შეუწყდება თუ ის ადმინისტრაციული ორგანოდან გათავისუფლების შესახებ გადაწყვეტილების გაცნობიდან 10 სამუშაო დღის ვადაში წერილობით მიმართავს სამხედრო უმაღლეს საგანმანათლებლო დაწესებულებას:

ა) სწავლის საფასურის მის მიერ დაფარვისა და სწავლის გაგრძელების თაობაზე, ან;

ბ) სტუდენტის სტატუსის შეჩერების თაობაზე, მაგრამ არაუმეტეს ერთი წლისა, რის შემდეგაც თავად დაფარავს სწავლის საფასურს.“.

**მუხლი 2.**ეს კანონი ამოქმედდეს გამოქვეყნებისთანავე.

**საქართველოს პრეზიდენტი                                                           სალომე ზურაბიშვილი**